4.pielikums

Ministru kabineta

2012.gada 21.augusta

noteikumiem Nr.570

**Derīgo izrakteņu (izņemot pazemes ūdeņus) krājumu kategorijas**

**atbilstoši izpētes detalitātei**

1. A kategorijas derīgo izrakteņu krājumi atbilst šādām prasībām:

1.1. derīgie izrakteņi atradnē izpētīti atbilstoši šajos noteikumos un to 2.pielikumā noteiktajām prasībām;

1.2. derīgo izrakteņu krājumu robežas noteiktas, pamatojoties uz regulārā izpētes tīklā izvietotās ģeoloģiskās izpētes izstrādnēs (turpmāk – izstrādnes) iegūtajiem datiem par derīgās slāņkopas un segkārtas biezumu, sastāvu un kvalitāti vai uz datiem, kas iegūti, lietojot citas ģeoloģiskās izpētes metodes, ja tie sniedz minētajai informācijai pielīdzināmu informāciju. A kategorijas derīgo izrakteņu krājumu kontūrā var iekļaut laukumus, pamatojoties uz attiecīgajās izstrādnēs iegūto datu ekstrapolāciju;

1.3. ir noteikta derīgā izrakteņa slāņkopas morfoloģija un uzbūve, kā arī to izmaiņu likumsakarības;

1.4. derīgo izrakteņu sastāvs, īpašības un kvalitāte ir izpētīta tādā pakāpē, ka ir iespējams izveidot derīgo izrakteņu pārstrādes tehnoloģisko shēmu;

1.5. derīgo izrakteņu atradnes hidroģeoloģiskie un inženierģeoloģiskie apstākļi izzināti tādā pakāpē, ka ir iespējams izstrādāt ieguves projektu.

2. N kategorijas derīgo izrakteņu krājumi atbilst šādām prasībām:

2.1. derīgo izrakteņu krājumu robežas noteiktas, pamatojoties uz neregulārā tīklā izvietotām ģeoloģiskās izpētes izstrādnēm (attālums starp izstrādnēm nepārsniedz 200–300 m), kā arī izmantojot citus ģeoloģiskos un ģeofizikālos datus, kas sniedz minētajai informācijai pielīdzināmu informāciju;

2.2. derīgā izrakteņa iegulas izmēri, forma un uzbūve novērtēta, pamatojoties uz ģeoloģiskajiem un ģeofizikālajiem datiem tādā apjomā, kas nodrošina ieguves projekta izstrādi;

2.3. derīgā izrakteņa kvalitāte un īpašības noteiktas, pamatojoties uz atsevišķu paraugu datiem, un pilnībā neraksturo derīgā izrakteņa kvalitāti;

2.4. derīgo izrakteņu atradnes hidroģeoloģiskie un inženierģeoloģiskie apstākļi ir izzināti tādā pakāpē, ka ir iespējams izstrādāt ieguves projektu;

2.5. ģeoloģiskās izpētes laukums un krājumu aprēķina laukums ir nodrošināts ar kvalitatīvu un izpētes brīdī aktuālu topoģeodēzisko pamatni mērogā no 1:500 līdz 1:5000 LKS-92 TM un Baltijas augstumu sistēmā, ir noteiktas krājumu aprēķina laukuma robežpunktu un ģeoloģiskās izpētes izstrādņu un krājumu aprēķina papildpunktu koordinātas;

2.6. derīgā izrakteņa krājumu aprēķins veikts, izmantojot kādu no minētajām metodēm – vidēji svērto, vidēji aritmētisko, šķērsgriezumu, kartogrammas metodi vai licencētu datormodelēšanas programmu metodes, kā arī:

2.6.1. atsevišķi aprēķināti derīgā izrakteņa krājumi zem pazemes ūdeņu līmeņa;

2.6.2. atsevišķi aprēķināti krājumi aizsargjoslās un īpaši aizsargājamās dabas teritorijās;

2.6.3. ja atradnes teritorija pārklājas ar agrāk izpētīto atradņu teritorijām, veikti nepieciešamie krājumu bilances pārrēķini;

2.7. ģeoloģiskā izpēte veikta un ģeoloģiskās izpētes pārskats sagatavots atbilstoši šo noteikumu 2.nodaļā minētajiem nosacījumiem.

3. P kategorijas derīgo izrakteņu resursi atbilst šādām prasībām:

3.1. derīgā izrakteņa iegulas izmēri un uzbūve, derīgo izrakteņu resursu robežas un apjoms noteikti, pamatojoties uz datiem, kas iegūti atsevišķās izstrādnēs vai pēc ģeoloģiskās kartēšanas, derīgo izrakteņu meklēšanas un citu ģeoloģisko pētījumu rezultātiem, kā arī ekstrapolējot izpētīto atradņu parametrus vai ņemot vērā apzinātos attiecīgā derīgā izrakteņa ģenēzei labvēlīgus ģeoloģiskos priekšnoteikumus;

3.2. derīgā izrakteņa kvalitāte un īpašības noteiktas pēc atsevišķiem paraugiem vai pēc analoģijas ar citām izpētītām tā paša derīgā izrakteņa atradnēm vai labāk izpētītām teritorijām;

3.3. hidroģeoloģiskie un iegulas dabiskā saguluma apstākļi novērtēti pēc analoģijas ar tuvākajām izpētītajām tā paša derīgā izrakteņa atradnēm vai ģeoloģiskās kartēšanas, derīgo izrakteņu meklēšanas un citu ģeoloģisko pētījumu rezultātiem;

3.4. derīgo izrakteņu resursu izpētei (meklēšanai) vai aprēķiniem izmantota darbu veikšanas laikā aktuāla piemērota mēroga topogrāfiskā karte (1:1000–1:10000), kā arī resursu krājumu aprēķina laukuma robežpunktu un ierīkoto ģeoloģisko izstrādņu koordinātas noteiktas LKS-92 TM un Baltijas augstumu sistēmā;

3.5. derīgo izrakteņu meklēšanas darbu vai prognozēto resursu aprēķinu rezultāti apkopoti pārskatā, kas sagatavots atbilstoši šo noteikumu 2.nodaļā minētajiem nosacījumiem, attiecīgi piemērojot prognozēto resursu izpētei noteiktās prasības. Pārskatā nepieciešams uzskaitīt faktiskos materiālus, uz kuru pamata aprēķināti resursi – izpētes datus, ģeoloģiskos maršrutus, izstrādnes, to izvietojumu kartē, paraugošanas un paraugu testēšanas datus, pieņemtos derīgā izrakteņa slāņkopu parametrus, kā arī izmantotos iepriekšējo ģeoloģiskās izpētes darbu pārskatus.

4. Pārskatu par derīgo izrakteņu meklēšanas (izpētes) darbu vai prognozēto derīgo izrakteņu resursu aprēķinu rezultātiem iesniedz centrā izvērtēšanai papīra un elektroniskā formā, lai pieņemtu zināšanai informāciju par aprēķinātajiem derīgo izrakteņu resursiem un iekļautu prognozēto resursu laukumu derīgo izrakteņu atradņu reģistrā.

Vides aizsardzības un

reģionālās attīstības ministrs                E.Sprūdžs